Avainsanat

Tiivistelmä



Avainsanat

1. Uusien jäsenvaltioiden liittyminen – Vuoden 2003 liittymisasiakirja – Tarpeelliset mukautukset liittymisasiakirjan yhteistä maatalouspolitiikkaa koskeviin määräyksiin – Käsite

(vuoden 2003 liittymisasiakirjan 23 artikla)

2. Uusien jäsenvaltioiden liittyminen – Vuoden 2003 liittymisasiakirja – Tarpeelliset mukautukset liittymisasiakirjan yhteistä maatalouspolitiikkaa koskeviin määräyksiin – Päätös 2004/281

(vuoden 2003 liittymisasiakirjan 23 artikla; neuvoston päätöksen 2004/281 1 artiklan 5 kohta)

Tiivistelmä

1. Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan liittymisehtoja ja niiden sopimusten mukautuksia, joihin Euroopan unioni perustuu, koskevan asiakirjan 23 artiklan tavoitteena oli mahdollistaa se, että neuvosto antaa tarvittavat säännökset sen varmistamiseksi, että liittymisasiakirja on yhtäpitävä niiden lainsäädännöllisten muutosten kanssa, jotka ovat seurausta toimielinten lainsäädäntötoiminnasta yhteisen maatalouspolitiikan yhteydessä mainitun asiakirjan allekirjoittamisen ja uusien jäsenvaltioiden tosiasiallisen liittymisen välisenä aikana. Tätä toimivallan antamista ei kuitenkaan pidä tulkita laajentavasti, ettei liittymisehtoja koskevien neuvottelujen tuloksia jätettäisi huomioimatta.

Mukautuksen käsite on siten rajattava toimenpiteisiin, jotka eivät voi missään tapauksessa vaikuttaa liittymisasiakirjan jonkin yhteiseen maatalouspolitiikkaan liittyvän määräyksen soveltamisalaan eivätkä muuttaa olennaisesti tällaisen määräyksen sisältöä vaan jotka ovat ainoastaan tarkistuksia, joilla pyritään varmistamaan, että mainittu asiakirja on yhtenäinen yhteisön toimielinten hyväksymien uusien säännösten kanssa liittymisasiakirjan allekirjoittamisen ja itse kyseisen liittymisen välisenä aikana.

Tällaisen mukautustoimenpiteen hyväksymisen tarpeellisuutta koskevan vaatimuksen osalta on todettava, että tällainen vaatimus johtuisi välittömästi yhteisöjen toimielinten toteuttamaa normatiivista uudistusta, joka koskee yhteistä maatalouspolitiikkaa, seuraavasta kaikenlaisesta yhteisön säännöstön muuttamisesta, josta aiheutuu se, että liittymisasiakirjan määräykset eivät ole yhteensopivia tästä muuttamisesta seuraavan uuden järjestelmän kanssa.

(ks. 44, 45, 48 ja 49 kohta)

2. Kun neuvosto teki Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan liittymisehtoja ja niiden sopimusten mukautuksia, joihin Euroopan unioni perustuu, koskevan asiakirjan mukauttamisesta yhteisen maatalouspolitiikan uudistuksen vuoksi päätöksen 2004/281, se ei ylittänyt toimivaltaa, joka sille annettiin liittymisasiakirjan 23 artiklassa siinä tarkoituksessa, että se tekisi kyseisen asiakirjan yhteiseen maatalouspolitiikkaan liittyviin määräyksiin mukautuksia, jotka voivat osoittautua tarpeellisiksi yhteisön säännöstön muuttamisen johdosta.

Yhteisen maatalouspolitiikan mukaisia suoran tuen järjestelmiä koskevista yhteisistä säännöistä annetun asetuksen N:o 1259/1999 huomioon ottaen asteittaisen käyttöönoton järjestelmää oli nimittäin tarkoitus soveltaa kaikkiin kyseisen asetuksen 1 artiklassa tarkoitettujen tukijärjestelmien mukaisesti myönnettyihin suoriin tukiin. Mainitun asetuksen soveltamisalan määrittämisen kannalta keskeinen kriteeri sisältyy sen 1 artiklassa oleviin edellytyksiin eikä siihen, että tietty tuki sisällytetään mainitun asetuksen liitteeseen, koska mainittu liite on ainoastaan tämän säännöksen konkreettinen sovellus.

Uusissa jäsenvaltioissa maksettujen suorien tukien osalta siitä periaatteesta, jonka mukaan niin sanottua phasing in ‑mekanismia sovelletaan yleisesti kaikkiin suoriin tukiin, oli sovittu liittymisneuvotteluissa, ja siitä määrättiin nimenomaisesti liittymisasiakirjassa, jolla 1 a artikla lisättiin mainittuun asetukseen. Lisäksi päätöksen 2004/281 1 artiklan 5 kohdassa säädetään ainoastaan suorien tukien asteittaisesta käyttöönotosta uusissa jäsenvaltioissa sellaisen aikataulun ja sellaisten prosenttiosuuksien mukaan, jotka ovat samat kuin ne, jotka vahvistettiin ennakolta mainitun asetuksen, sellaisena kuin se on muutettuna liittymisasiakirjalla, 1 a artiklassa. Näin ollen ei voida katsoa, että päätöksellä 2004/281 muutettiin olennaisesti niin sanotun phasing in -mekanismin soveltamisalaa taikka siitä seuraavien velvollisuuksien tai oikeuksien keskeistä sisältöä.

Maatalouden tilanne uusissa jäsenvaltioissa oli sitä paitsi aivan erilainen kuin vanhoissa jäsenvaltioissa, minkä vuoksi yhteisön tukia, erityisesti suoran tuen järjestelmiin liittyviä tukia, oli perusteltua soveltaa asteittain, jotta ei häirittäisi välttämätöntä rakennemuutosta, joka on käynnissä näiden uusien jäsenvaltioiden maatalousalalla. Tästä seuraa, että nämä jäsenvaltiot ovat tilanteessa, joka ei ole rinnastettavissa vanhojen jäsenvaltioiden, joihin sovelletaan suoran tuen järjestelmiä rajoituksetta, tilanteeseen, joten pätevää vertailua ei ole mahdollista suorittaa.

Koska päätöksessä 2004/281 toistetaan uusien jäsenvaltioiden suorien tukien osalta niin sanotun phasing in -mekanismin periaate sellaisena kuin se oli kirjattu liittymisasiakirjaan, eikä sen soveltamisalaa laajenneta, tällä päätöksellä ei voida katsoa kyseenalaistettavan liittymisneuvotteluissa saavutettua kompromissia eikä sillä näin ollen loukata lojaliteettiperiaatetta.

(ks. 55, 66, 67, 76, 78–80, 87, 88 ja 92 kohta)